b"\n_START_ARTICLE_\nKriket\n_START_PARAGRAPH_\nKriket je mo\xc5\xa1tveni \xc5\xa1port, ki ga igrata dve skupini s po enajstimi igralci. Sodobna oblika kriketa se je razvila v Angliji, popularen pa je predvsem tudi v drugih dana\xc5\xa1njih dr\xc5\xbeavah Britanske skupnosti narodov. V nekaterih dr\xc5\xbeavah Ju\xc5\xbene Azije, vklju\xc4\x8dno z Indijo, Pakistanom, Banglade\xc5\xa1om in \xc5\xa0rilanko, je kriket dale\xc4\x8d najbolj priljubljen \xc5\xa1port. Kriket je priljubljen \xc5\xa1port tudi v Angliji in Walesu, v Avstraliji, na Novi Zelandiji, v Ju\xc5\xbenoafri\xc5\xa1ki republiki, Zimbabveju, in v karibskih angle\xc5\xa1ko govore\xc4\x8dih dr\xc5\xbeavah, ki tvorijo \xc5\xa1portno konfederacijo, znano kot Kriket mo\xc5\xa1tvo Zahodnih Antilov/Karibsko kriket mo\xc5\xa1tvo ._NEWLINE_Novince zlahka zmedeta dol\xc5\xbeina igre; v eni od oblik lahko tekmovalno sre\xc4\x8danje traja tudi pet dni po \xc5\xa1est ur na dan, s \xc5\xa1tevilnimi odmori za kosilo in \xc4\x8daj in bogato izrazoslovje, za privr\xc5\xbeence pa ta \xc5\xa1port, skupaj z zagrizenim rivalstvom med najbolj\xc5\xa1imi dr\xc5\xbeavami pomeni, strastno zabavo in ob\xc4\x8dudovanja vredne \xc5\xa1portne dose\xc5\xbeke. Tekme kriketa so v zgodovini vplivale tudi na diplomatske odnose med dr\xc5\xbeavami; najbolj znan je diplomatski spor po namernem angle\xc5\xa1kem ciljanju v telesa nasprotnih avstralskih odbijalcev v sezoni 1932-1933.\n_START_SECTION_\nOsnovna pravila kriketa\n_START_PARAGRAPH_\nOb misli na ta \xc5\xa1port se pogosto ustra\xc5\xa1imo kompleksnosti in nerazumljivosti pravil, ki pa so v resnici kljub obse\xc5\xbenosti lahko razumljiva. Kriket je igra med dvema mo\xc5\xa1tvoma s po enajst igralci. Glede na dol\xc5\xbeino igre obstaja ve\xc4\x8d razli\xc4\x8dic, vendar razen izjemoma, pri \xc4\x8dasovno neomejeni igri, zmaga tisto mo\xc5\xa1tvo, ki zbere ve\xc4\x8d tekov. Pravila mednarodna kriket organizacija prilagaja razvoju igre, vendar so v osnovi enaka \xc5\xbee ve\xc4\x8d kot sto let._NEWLINE_Igra poteka na travnatem igri\xc5\xa1\xc4\x8du premera od 137 do 150 metrov, sredi katerega je odbijali\xc5\xa1\xc4\x8de z vratci na vsaki strani. Vratca sestavljajo tri navpi\xc4\x8dne palice s pre\xc4\x8dkami polo\xc5\xbeenimi na vrh in so visoka 72 in \xc5\xa1iroka 23 cm. Razdalja med vratci je 20 metrov._NEWLINE_Vsako od mo\xc5\xa1tev ima svoje obdobje (innings), v katerem z odbijanjem \xc5\xbeogice sku\xc5\xa1a nabrati \xc4\x8dim ve\xc4\x8dje \xc5\xa1tevilo tekov. Vrstni red igranja kapetana mo\xc5\xa1tev dolo\xc4\x8dita z metom kovanca. Mo\xc5\xa1tvo, ki za\xc4\x8dne z odbijanjem ima naenkrat na igri\xc5\xa1\xc4\x8du na vsaki strani odbijali\xc5\xa1\xc4\x8da po enega odbijalca, medtem ko so na igri\xc5\xa1\xc4\x8du vsi igralci nasprotnega mo\xc5\xa1tva. Metalci tega mo\xc5\xa1tva izmeni\xc4\x8dno me\xc4\x8dejo po \xc5\xa1est metov v nizu, izmeni\xc4\x8dno z ene in druge strani odbijali\xc5\xa1\xc4\x8da in sku\xc5\xa1ajo odbijalcema onemogo\xc4\x8diti doseganje tekov, ali ju na ve\xc4\x8d na\xc4\x8dinov izlo\xc4\x8diti iz igre._NEWLINE_Da je met veljaven, mora biti \xc5\xbeoga odvr\xc5\xbeena z iztegnjeno roko, nad vi\xc5\xa1ino rame in metalec ne sme prestopiti \xc4\x8drte 120 cm naprej od vratic. \xc5\xbdogo mora metalec usmeriti tako, da je v dosegu odbijalca, a ne vi\xc5\xa1je od vi\xc5\xa1ine njegovih ramen in se lahko pred odbijalcem odbije od tal. Met ki temu ne ustreza, sodnik razveljavi, odbijal\xc4\x8devi ekipi pri\xc5\xa1teje en tek in metalec mora met ponoviti. Z odli\xc4\x8dnim metom, ki zaradi hitrosti ali rotacije \xc5\xbeogice odbijalcu onemogo\xc4\x8di zadeti \xc5\xbeogico in ta zadane vratca, ki jih odbijalec brani, lahko metalec neposredno izlo\xc4\x8di odbijalca iz igre. Obstaja \xc5\xa1e nekaj najbolj pogostih na\xc4\x8dinov izlo\xc4\x8ditve odbijalca, \xc4\x8de odbito \xc5\xbeogico ujame nasprotni igralec, preden se ta dotakne tal, \xc4\x8de nasprotno mo\xc5\xa1tvo vrne odbito \xc5\xbeogico nazaj do vratic in z njo podre vratca, preden odbijalec prite\xc4\x8de do \xc4\x8drte 1.2 metra pred vratci, \xc4\x8de \xc5\xbeogico, ki bi zadela vratca odbijalec ne ustavi s kijem temve\xc4\x8d z nogo, ter ve\xc4\x8d manj obi\xc4\x8dajnih, na primer, \xc4\x8de odbijalec dvakrat zapored udari \xc5\xbeogico, \xc4\x8de sam nerodno podre svoja vratca pri odbijanju ali \xc4\x8de namerno ovira nasprotnika pri lovljenju._NEWLINE_Odbijalca sku\xc5\xa1ata ostati ostati neizlo\xc4\x8dena in dose\xc4\x8di \xc4\x8dim ve\xc4\x8d tekov. \xc5\xbdogico \xc5\xbeelita odbiti \xc4\x8dim dlje od odbijali\xc5\xa1\xc4\x8da in med tem, ko jo nasprotniki lovijo, \xc4\x8dim ve\xc4\x8dkrat prete\xc4\x8di razdaljo med vratci. Vsaki\xc4\x8d, ko oba prete\xc4\x8deta to razdaljo, preden nasprotniki vrnejo \xc5\xbeogico do vrat, zabele\xc5\xbeita en tek. Odbijanje nadaljuje odbijalec, ki je pri vratcih, ki jih napada metalec. \xc4\x8ce odbijalcu uspe odbiti \xc5\xbeogico po tleh \xc4\x8dez zunanji rob igri\xc5\xa1\xc4\x8da, velja to kot \xc5\xa1tiri teke, \xc4\x8de jo tja odbije po zraku pa \xc5\xa1est._NEWLINE_Odbijalca ki so ga nasprotniki izlo\xc4\x8dili iz igre, zamenja naslednji \xc4\x8dlan mo\xc5\xa1tva in tako naprej, dokler niso izlo\xc4\x8deni vsi \xc4\x8dlani ekipe razen zadnjega, ki ne sam ne more ve\xc4\x8d igrati. Pol\xc4\x8das se zaklju\xc4\x8di in vlogi mo\xc5\xa1tev se zamenjata. Mo\xc5\xa1tvo, ki je prej metalo \xc5\xbeogice, za\xc4\x8dne z odbijanjem in posku\xc5\xa1a prese\xc4\x8di \xc5\xa1tevilo tekov, ki jih je doseglo nasprotno mo\xc5\xa1tvo. V primeru, da jim to uspe, si lahko \xc4\x8destitajo za dose\xc5\xbeeno zmago._NEWLINE_Sodniku pri kriketu ni vedno potrebno samostojno sprejeti odlo\xc4\x8ditve. \xc4\x8ce mo\xc5\xa1tvo, ki me\xc4\x8de \xc5\xbeogice, opazi nepravilnost ali mo\xc5\xbenost, da bi bil nasprotnikov odbijalec izlo\xc4\x8den, lahko sodnika na to opozori z vpra\xc5\xa1anjem\xc2\xa0\xc2\xbbHowzat?\xc2\xab. Ta najbolj poznan kriketa\xc5\xa1ki vzklik je s\xc4\x8dasoma nastal iz vpra\xc5\xa1anja\xc2\xa0\xc2\xbbHow's that?\xc2\xab\xc2\xa0(Kako je to?), ki se je pod vplivom strasti in jezikovnih zna\xc4\x8dilnosti razli\xc4\x8dnih mo\xc5\xa1tev spremenil v dana\xc5\xa1njo obliko. Le po prejemu tega opozorila lahko sodnik sprejme odlo\xc4\x8ditev, na primer izlo\xc4\x8ditev odbijalca._NEWLINE_Na igri\xc5\xa1\xc4\x8dih za kriket vladata \xc5\xa1portno vedenje in red. Med zajetnim sve\xc5\xbenjem pravil jih veliko ve\xc4\x8d kot pri ostalih \xc5\xa1portih govori o primernem odnosu do igre, nasprotnikov, sodnikov in gledalcev. Obna\xc5\xa1anje igralcev mora biti vedno v duhu igre (Spirit of the Game), kar pomeni, da je na igri\xc5\xa1\xc4\x8du in izven njega obvezno \xc5\xa1portno in spo\xc5\xa1tljivo obna\xc5\xa1anje, brez prerekanj ali agresivnih izpadov pred ostalimi udele\xc5\xbeenci igre. V primeru nesporazuma lahko pri sodniku posreduje samo kapetan mo\xc5\xa1tva in pojasni mnenje svojega mo\xc5\xa1tva._NEWLINE_Najla\xc5\xbeje in najbolj zabavno je pravila te igre spoznati ob ogledu tekme.\n_START_SECTION_\nKriket v Sloveniji\n_START_PARAGRAPH_\nMnogi poznavalci \xc5\xa1porta v Sloveniji so mnenja, da je kriket pri nas nov in zelo redko igran \xc5\xa1port. Vendar to ni povsem res._NEWLINE_Prvi Slovenci so kriket zaigrali in to dokumentirali leta 1974 na Koro\xc5\xa1kem in sicer v Me\xc5\xbeici. Borut \xc4\x8cegovnik je tedaj kot dijak s \xc5\xa1olskega letovanja v Angliji, kjer je \xc5\xbeivel pri dru\xc5\xbeini kriketa\xc5\xa1kih navdu\xc5\xa1encev, domov prinesel nekaj opreme, zbral va\xc5\xa1ko mlade\xc5\xbe in jim predstavil kriket. Hitro so osvojili osnove igre, ki jih je kmalu o\xc4\x8darala in zasvojila. Svoje znanje so \xc5\xa1irili s pomo\xc4\x8djo tedaj te\xc5\xbeko dostopnih virov iz tujine, ter iznajdljivo vzdr\xc5\xbeevali in obnavljali opremo. Do leta 1982 so odigrali 17 turnirjev, vendar so jih pozneje dru\xc5\xbeinski in slu\xc5\xbebeni razlogi za\xc4\x8dasno odvrnili od igranja. Od takrat je minilo precej let, a njihova strast do tega \xc5\xa1porta je obstala, zato so se leta 2004 zopet zbrali in danes se lahko pohvalijo s Kriket Klubom Me\xc5\xbeica, ki je najuspe\xc5\xa1nej\xc5\xa1i klub v kratki zgodovini slovenskih tekmovanj._NEWLINE_Pravi preporod kriketa pri nas se je zgodil leta 1997 v Ljubljani, ko so v Sloveniji \xc5\xbeive\xc4\x8di tujci, ve\xc4\x8dinoma Angle\xc5\xbei, z namenom tekmovanja proti gostujo\xc4\x8di ekipi iz Nizozemske, oblikovali mo\xc5\xa1tvo Ljubljane (Ljubljana Cricket Club). Nasledne leto se jim je kot prvi Slovenec priklju\xc4\x8dil Urban Blaznik. V prvih treh letih obstoja so se prijateljsko pomerili z ekipami iz Avstrije, Italije, \xc5\xa0vice in Nizozemske. Udele\xc5\xbeevali so se turnirjev v sosednjih dr\xc5\xbeavah in kljub na novo ustanovljenemu mo\xc5\xa1tvu pogosto uspeli napredovati do polfinalnih in finalnih iger. Prelomna to\xc4\x8dka se je zgodila ponovno leta 2000, ko je klub vstopil v odprto avstrijsko ligo. Ta je znana po mo\xc4\x8dni konkuren\xc4\x8dnosti, saj se je udele\xc5\xbeujejo klubi iz celotne srednje Evrope. Istega leta je Slovenija prvi\xc4\x8d uradno nastopila z dr\xc5\xbeavno reprezentanco na Dunajskem Evropskem turnirju petih narodov. Zaradi tesnega poraza s Hrva\xc5\xa1ko je zasedla peto mesto._NEWLINE_Ljubljansko mo\xc5\xa1tvo vsako leto igra prijateljske tekme z gostujo\xc4\x8dimi tujimi ekipami ter redno tekmuje v odprti avstrijski ligi. Njihove vrste poleg izku\xc5\xa1enih starej\xc5\xa1ih igralcev zapolnjujejo mladi kriketa\xc5\xa1i iz ostalih slovenskih klubov, ki igrajo tudi v slovenski kriket ligi._NEWLINE_Eksoti\xc4\x8den je bil tudi za\xc4\x8detek kriketa v Beli Krajini. Brata Jakof\xc4\x8di\xc4\x8d sta svoje otro\xc5\xa1tvo pre\xc5\xbeivljala v Avstraliji in ob povratku domov sta pogre\xc5\xa1ala igro, ki ju je tam navdu\xc5\xa1evala. Odlo\xc4\x8dila sta se, da bosta tudi v Sloveniji nadaljevala z igranjem kriketa. Privabila sta sorodnike in prijatelje, jih izurila, ter leta 2006 ustanovila klub, ki se je kmalu lahko kosal s preostalimi klubi po Sloveniji._NEWLINE_Leta 2007 so v Mariboru bratje Bohinc pod mentorstvom dru\xc5\xbeinskega prijatelja iz Indije Manisha Vyasa ustanovili kriket klub Maribor. Pod njegovim mentorstvom so pri\xc4\x8deli igrati na lokalnem asfaltnem rokometnem igri\xc5\xa1\xc4\x8du in oblikovali svojevrsten na\xc4\x8din napadalne igre. Zbrali so dovolj prijateljev, ki jih je igra pritegnila in pridno trenirali. Njihov trud se je obrestoval \xc5\xbee leta 2009, ko so zmagali v slovenski ligi in kot edini do sedaj prevzeli primat Me\xc5\xbeici._NEWLINE_Kriket Klub \xc5\xbdabarji sta leta 2009 ustanovila Ja\xc5\xa1a Zidar in Nejc Zupan, kot odraz velikega zanimanja za ta \xc5\xa1port med Ljubljan\xc4\x8dani. Vrste kluba so zapolnili nadobudni novinci ter slovenski igralci, ki so v preteklosti \xc5\xbee igrali za Ljubljana C.C._NEWLINE_Po kon\xc4\x8dani sezoni 2010 je imel klub \xc5\xbdabarji, ki so ga ustanovili igralci biv\xc5\xa1e ekipe Slovencev Ljubljana CC, dovolj igralcev za dve ekipi. Zato se je gorenjski del mo\xc5\xa1tva, pod vodstvom Nejca Zupana odlo\xc4\x8dil, da bodo obnovili delovanje kluba \xc5\xa0kofja Loka. Odlo\xc4\x8ditev je bila odraz potrebe mladih slovenskih igralcev, ki so se kriketa u\xc4\x8dili na osnovni \xc5\xa1oli \xc5\xbdelezniki, in v tem klubu igrajo mladi igralci iz \xc5\xbdeleznikov, \xc5\xa0kofje Loke in Kranja. Kapetanstvo je prvzel mlad ra\xc4\x8dunalni\xc5\xa1ki informatik iz Pakistana Ayyaz Ahmed. V Pomurju imajo kriket klub Motvarjevci in na Ptuju kriket klub Ptuj, ki ga je v doma\xc4\x8dem kraju ustanovil Paul Freebairn. Ker ta dva kluba nimata imela dovolj igralcev, sta se dogovorila, da bosta letos v ligi nastopala s skupno ekipo, kar jim je zveza omogo\xc4\x8dila._NEWLINE_Z letom 2003 se je ljubljanski klub za\xc4\x8del z osnovno\xc5\xa1olskimi predstavitvami tesneje zavzemati za razvoj mladinskega kriketa po Sloveniji. Od takrat lahko otroci z razli\xc4\x8dnih slovenskih osnovnih \xc5\xa1ol, na katerih je kriket del pouka \xc5\xa1portne vzgoje, vsako jesen zaigrajo na kriket turnirju. Leta 2007 so na pobudo igralcev ljubljana Kriket Kluba organizirali prvo slovensko dr\xc5\xbeavno prvenstvo. Alasdair Green, Rob Crawford in Brad Eve so po uspe\xc5\xa1nih letih turnirjev dali pobudo za slovensko kriket ligo, ki so jo prvi\xc4\x8d organizirali leta 2009. V njej so igrali izku\xc5\xa1eni igralci kriket kluba Me\xc5\xbeica, kriket klub Bela Krajina, kriket klub Maribor in ekipa \xc5\xbdabarji, ki so jo sestavljali mladi slovenski igralci z Ljubljane._NEWLINE_Slovenska kriket reprezentanca odmevnej\xc5\xa1ih mednarodnih uspehov do sedaj \xc5\xa1e ni zabele\xc5\xbeila. Kriket mo\xc5\xa1tvo Slovenije je do sedaj igralo na treh evropskih prvenstvih. Leta 2004 v Sloveniji, leta 2008 v Belgiji in leta 2009 na Cipru. Letos smo ponovno gostili evropsko prvenstvo divizije 3 formata 20/20 na doma\xc4\x8dih tleh in sicer med 11. in 14. majem 2011 v Smledniku in avstrijski Vrbi oziroma Veldnu. Slovenska reprezentanca je zasedla 3. mesto._NEWLINE_V Sloveniji so trenutno \xc5\xa1tiri igri\xc5\xa1\xc4\x8da namenjena izklju\xc4\x8dno igranju kriketa, v Valburgi pri Smledniku, \xc4\x8crnomlju, Me\xc5\xbeici in Motvarjevcih v Prekmurju."